**Unapređenje institucionalne podrške mladima**

**Jul, 2016.**

Sadržaj

[Sažetak 3](#_Toc456957541)

[Uvod 5](#_Toc456957542)

[Omladinska politika 5](#_Toc456957543)

[Mladi 5](#_Toc456957544)

[Kancelarija za mlade (KZM) 6](#_Toc456957545)

[Opis problema 7](#_Toc456957546)

[Analiza 8](#_Toc456957547)

[Koordinator/ka Kancelarije Za Mlade 8](#_Toc456957548)

[Kancelarija za mlade Grada Niša 8](#_Toc456957549)

[Kancelarije za mlade Gradskih Opština 8](#_Toc456957550)

[Zaključci i preporuke 11](#_Toc456957551)

[Kancelarija za mlade 11](#_Toc456957552)

[Rad Kancelarija za mlade 11](#_Toc456957553)

[Uloga Kancelarije za mlade 13](#_Toc456957554)

[Preporuke 14](#_Toc456957555)

[Literatura 16](#_Toc456957556)

# Sažetak

U ovoj praktičnoj politici OCD Proaktiv razmatra stanje u oblasti institucionalne podrške mladima u Gradu Nišu i na nivou gradskih opština, sa naglaskom na uključivanje mladih u procese donošenja odluka kao i stvaranje mogućnosti za unapređenje kvaliteta života mladih. Posebno se osvrćemo na probleme uspostavljanja i funkcionisanja kancelarija za mlade (KZM), nedovoljnog informisanja i uključivanja mladih prilikom kreiranja politika, nedostatka funkcionalnih institucija u kojima su direktno uključeni mladi, kao i na nizak stepen umreženosti udružnja mladih i za mlade, nudeći preporuke za rešavanje istih.

Lokalna Kancelarija za mlade je lokalni servis mladih građana i građanki, to je operativno telo u okviru lokalne uprave koje:

•Razvija, sprovodi i prati lokalnu omladinsku politiku - inicira izradu i prati sprovođenje LAP (lokalnog akcionog plana) za mlade;

•Uspostavlja saradnju sa svim relevantnim partnerima - umrežavanje, komunikacija i koordinacija;

•Prati rad odgovornih za rad sa mladima i trošenje gradskih i oštinskih sredstava;

•Podstiče aktivizam mladih, komunicira sa mladima i obezbeđuje učešće mladih u procesima donošenja odluka;

•Pruža tehničku i materijalnu podršku omladinskim organizacijama civilnog društva (OCD) i inicijativama mladih - zagovara budžet, aplicira i pruža podršku inicijativama i projektima mladih;

•Obezbeđuje podršku u radu drugim institucijama;

•Sprovodi istraživanja o potrebama i problemima mladih u lokalnoj zajednici;

•Vodi bazu podataka o aktivnim organizacijama mladih.

KZM koja uspešno radi ispunjava sledeća 4 standarda:

|  |  |
| --- | --- |
| **Standardi** | **Opis standarda** |
| **Dobro upravljanje KZM** | KZM na transparentan način radi na primeni i provođenju omladinskih aktivnosti; postojeći resursi (ljudski, tehnički, materijalni) koriste se na efikasan i odgovoran način, a odluke su utemeljene na utvrđenim potrebama mladih u datoj sredini. |
| **Aktivno partnerstvo subjekata omladinske politike u omladinskim aktivnostima** | KZM imaju formirane strateške saveze sa organizacijama iz privatnog, javnog i neprofitnog sektora, u cilju stvaranja uslova za podršku mladima u organizovanju, društvenom delovanju, razvoju i ostvarivanju potencijala na ličnu i društvenu dobrobit. KZM doprinose promociji omladinskog rada. |
| **Visok stepen učešća mladih u lokalnoj omladinskoj politici** | KZM obezbeđuje podsticajno okruženje i daje aktivnu podršku mladima u realizaciji omladinskih aktivnosti, preduzimanju inicijative i njihovom uključivanju u procese donošenja i sprovođenja odluka koje doprinose ličnom i društvenom razvoju; mladi aktivno učestvuju u svim segmentima omladinske politike na lokalnom nivou (planiranje, sprovođenje ...). |
| **Inkluzivna lokalna omladinska politika** | Obezbeđeno je uvažavanje različitosti svakog pojedinca i prižanje svim mladima, bez obzira na individualne razlike, jednakih mogućnosti za učešće u svim oblastima društvenog života, u skladu sa principima NSM i naželima ZOM-a. |

KLJUČNE REČI: mladi, participacija, informisanost, donošenje odluka, kancelarije za mlade, omladinske organizacije, organizacije za mlade.

# Uvod

## Omladinska politika

Sve do osnivanja Ministarstva omladine i sporta 2007. godine, pitanjima mladih na nacionalnom nivou nijedna institucija se nije sistemski bavila dugi niz godina.

Usvajanjem Nacionalne strategije za mlade (NSM) 2008. godine i Akcionog plana za sprovođenje NSM-a za period 2009-2014 utrt je put sistemskom razvoju omladinske politike u Republici Srbiji, dok je usvajanjem Zakona o mladima 2011. godine načinjen veliki korak u stvaranju uslova za podršku mladima u organizovanju, društvenom delovanju, razvoju i ostvarivanju potencijala na ličnu i društvenu dobrobit.

*Omladinska politika obuhvata i podrazumeva sve mere i aktivnosti državnih organa, ustanova, udruženja i drugih subjekata koje su usmerene na poboljšanje i unapređivanje položaja mladih.*

U skladu sa standardima Sveta Evrope, politike za mlade treba da budu zasnovane, između ostalog i na: univerzalnim vrednostima pluralističke demokratije i ljudskih prava; međusektorskoj saradnji koja se sprovodi na lokalnom, regionalnom i nacionalnom nivou i podsticanju mladih da budu nezavisni, da neguju osećaj za odgovornost i posvećenost volonterskom radu, kao i da se aktivno uključe u društveni život, *tako što će učestvovati procesima donošenja odluka koje ih se tiču.*

Omladinska politika ne bi trebalo da bude samo sredstvo za rešavanje problema već i važan prostor u kome mladi mogu da deluju kao aktivni građani. Istovremeno, omladinska politika bi trebalo da predstavlja izraz nadstranačkog, društvenog, strateškog razmišljanja o potrebama i pravima mladih.

## Mladi

Mladi, odnosno omladina (engl. youth) su sve osobe od navršenih 15 do navršenih 30 godina, prema važećem Zakonu o mladima. Mladi čine skoro 25% stanovništva kako na republičkom nivou, tako u na lokalnom i predstavljaju resurs Republike Srbije od gotovo 1.500.000 osoba.

Najjednostavniji način definisanja pojma mladih je na osnovu uzrasne kategorije, kako je učinjeno i u slučaju Republike Srbije. U Nacionalnoj strategiji za mlade pod pojmom „mladi” podrazumeva se faza života između detinjstva i odraslog doba. Mladost se definiše kao posebno životno razdoblje u kojem se, pored biološkog i psihološkog sazrevanja, odvija i proces uključivanja pojedinca u društvenu zajednicu. Ovaj proces traje dok se ne dostigne odgovarajući stepen socijalne autonomije, odgovornosti i samostalnosti, mada svaka od pomenutih karakteristika podleže individualnim merilima. Upravo stoga precizno određenje uzrasne granice mladosti predstavlja svojevrstan problem. Određenja pojma „mladi“ razlikuju se i između različitih institucija (npr. Ujedinjene nacije, Evropska unija...). U praksama nekih institucija, pored godina koriste se i mnogi dodatni kriterijumi pomoću kojih se mladi definišu kao posebna kategorija stanovništva. Primera radi, UNESKO određuje mlade kao sve osobe koje se nalaze u periodu tranzicije od nesamostalnosti u detinjstvu do perioda samostalnosti u odraslom dobu, odnosno pune integracije u društvo. Dakle, mladi se definišu pre kao fluidna kategorija, nego segment društva precizno određen godinama života. Važno je napomenuti i da različiti zakonski akti i propisi ne prepoznaju mlade kao posebnu kategoriju stanovništva već ih svrstavaju u druge kategorije (Zakon o socijalnoj zaštiti prepoznaje decu kao osobe starosti do 18 godina).

## Kancelarija za mlade (KZM)

Lokalna Kancelarija za mlade je deo gradske/opštinske uprave zadužena za koordinaciju lokalne omladinske politike u svim oblastima od značaja za mlade, a u skladu sa specifičnim potrebama svoje društvene zajednice.

KZM osigurava i stvara povoljno okruženje za institucionalni razvoj omladinske politike na lokalnom nivou. KZM koordinira tj. umrežava relevantne aktere, koordinira izgradnjom kapaciteta udruženja mladih i za mlade i neformalnih grupa mladih na lokalnom nivou, prikuplja sredstva, povezuje sektorske politike na lokalnom nivou, utiče na budžetske alokacije drugih sektora i osigurava sprovođenje LAP-a (lokalnog akcionog plana) za mlade, koji je ključni dokument za sprovođenje omladinske politike na lokalnom nivou. U slučaju da ne postoje izgrađeni kapaciteti za sprovođenje LAP-a od strane relevantnih aktera, KZM može da pruža usluge usmerene na izgradnju ovih kapaciteta udruženjima mladih i za mlade, kao i neformalnim grupama mladih.

*Osnovna uloga KZM nije pružanje usluga mladima, nego koordinacija sprovođenja LAP-a za mlade.*

Standardi rada KZM i kompetencija lokalnih koordinatora za mlade definišu kvalitet koji je neophodno postići u radu KZM, kako bi uspešno delovale u okviru svojih lokalnih mogućnosti i kako bi što kvalitetnije odgovorile na potrebe mladih.

# Opis problema

Prema poslednjem popisu stanovništva iz 2011. godine u Gradu Nišu živi skoro 50.000 mladih od 15 do 30 godina starosti, što uz još par hiljada mladih koji borave u gradu zbog školovanja, čini skoro četvrtinu ukupne populacije u lokalnoj zajednici. Ipak, položaj mladih u društvu danas je na nezavidnom nivou i postavlja se pitanje da li je uzrok tome u mladima ili u društvenoj sredini, ili možda, ipak, u lošem načinu komuniciranja između mladih i društva (Strategija za brigu o mladima Grada Niša za period 2015 -2020. godine)?

U Gradu Nišu aktivno rade organizacije mladih i za mlade kao i neformalne grupe. Kancelarija za mlade Grada Niša otvorena je krajem 2012. godine, a postoje takođe i Kancelarije za mlade u svih 5 gradskih opština. Savet za mlade postoji i funkcioniše kao radno telo Skupštine Grada Niša, dok u Veću Grada Niša radi većnik koji je resorno zadužen za omladinu i sport. Takođe, u okviru Uprave Grada Niša od kraja 2013. godine postoji i radi posebna Uprava za omladinu i sport. Kada su gradske opštine u pitanju, u zavisnosti o kojoj je Opštini reč, postoje Komisije za mlade, većnici resorno zaduženi za mlade...

Grad Niš je 2014. godine pristupio izradi lokalne Strategije za brigu o mladima za period 2015 – 2020. U okviru Stretegije definisani su sledeći zajednički ciljevi:

* Definisati zadatke pojedinih resora, nadležnih tela, uprava, organizacija i ustanova, u ispunjavanju međunarodnih, moralnih, ustavnih i zakonskih obaveza vezanih za mlade,
* Poboljšati kvalitet života mladih, uvažavajući njihove interese, a prema evropskim standardima i uspešnim iskustvima iz regiona, te uključiti što veći broj mladih u procese odlučivanja,
* Mobilisati sve potencijale u društvu, posebno mlade i najkreativnije članove/ce zajednice, za stvaranje novih materijalnih i duhovnih vrednosti, otvoreni i samoodrživi razvoj, aktivnu ulogu u procesu evropskih integracija i razvitka demokratskog društva i pravne države, stvaranjem uslova za afirmaciju mladih u lokalnoj zajednici, smanjivanjem stope migracije mladih, izgradnjom konstruktivnih i partnerskih odnosa sa omladinskim organizacijama i organizacijama za mlade i jedinicama lokalne samouprave u ostvarivanju ciljeva za dobrobit mladih ljudi u društvu.

*Niš vidi mlade u budućnosti kao zdrave, srećne i zadovoljne ljude u lokalnoj zajednici koji su glavna pokretačka snaga razvoja svakog društva.*

Ona društva koja su to takođe uvidela i pretočila u zvanične državne ili lokalne dokumente i brigu o mladima, danas imaju uređene sisteme, servise i strategije za svoje mlade. Ta društva mladi ne napuštaju, ostaju u njima i izgrađuju ih, jer na to imaju pravo, ali imaju i želju i odgovornost, jer osećaju pripadnost tom društvu.

# Analiza

## Koordinator/ka Kancelarije Za Mlade

Koordinator lokalne Kancelarije za mlade je osoba zaposlena u opštini/gradu koja rukovodi poslovima Kancelarije za mlade. Koordinator/ka bi trebalo da ima određena znanja, veštine i stavove zahvaljujući kojima može aktivno i efikasno da realizuje aktivnosti uklađene sa lokalnim potrebama i specifičnim okruženjem.

## Kancelarija za mlade Grada Niša

Kancelarija za mlade predstavlja organizacionu jedinicu lokalne uprave, u kojoj su utvrđene procedure i sistemi kojim će se kreirati i/ili sprovoditi lokalna politika za mlade (usvojena lokalna Strategija i Akcioni plan za mlade). Njena uloga je da obezbedi okruženje koje omogućava mladima da se razviju u onakve odrasle osobe kakve su potrebne društvu da bi napredovalo u budućnosti.

U vremenu brzih ekonomskih i društvenih promena, politika naklonjena mladima mora biti oslobođena od predrasuda i stereotipa, i da koristi porodici, zajednici i društvu. Kako mlade treba uključiti u planiranje i pružiti im uslugu, Kancelarija za mlade treba da dotakne probleme koji otežavaju pristup tim uslugama i da traži potkrepljenje u detaljnim istraživanjima i političkoj volji. Obaveza lokalne zajednice jeste pružanje usluga građanima/kama, pa tako i kancelarija za mlade – predstavlja servis za zadovoljavanje potreba mladih u lokalnoj zajednici.

## Kancelarije za mlade Gradskih Opština

U okviru svih Gradskih Opština: Medijana, Palilula, Pantelej, Crveni Krst i Niška Banja otvorene su Kancelarije za mlade. Međutim, postoje brojni problemi u njihovom radu jer nemaju adekvatne uslove i sredstva za rad, nemaju sistematizaciju zaposlenih, nisu sve osnivane na isti način. Takođe, ne postoji dovoljna koordinacija aktivnosti na nivou kancelarija za mlade, itd. Što uslovljava da je neophodno da kancelarije predstavljaju organizacionu jedinicu lokalne uprave, u kojoj su utvrđene procedure i sistemi kojima će se kreirati i/ili sprovoditi lokalna politika za mlade (usvojena lokalna Strategija i Akcioni plan za mlade). Njihova uloga je, kao i Kancelarije za mlade Grada Niša, da obezbede okruženje koje omogućava mladima da se razviju u onakve odrasle osobe kakve su potrebne društvu da bi napredovalo u budućnosti i da mladi mogu da izraze svoj potpuni potencijal. Potrebno je da kancelarije za mlade Gradskih Opština svoje aktivnosti na kreiranju i sprovođenju lokalne politike za mlade koordinišu sa Kancelarijom za mlade Grada Niša.

Da bi se dobili što relevantniji podaci, u okviru izrade praktične politike za unapređenje institucionalne podrške mladima, OCD Proaktiv je od Grada Niša, kao i Gradskih Opština, tražio, na osnovu Zakona o slobodnom pristupu informacijama od javnog značaja, sledeće inforamacije:

* Sva pravna akta iz kojih se mogu uvideti podaci o datumu osnivanja, pravnom osnovu, imenovanjima, odlukama o osnivanju Kancelarije za mlade, kao i sve druge prateće dokumente, akta, rešenja;
* Lokalni akcioni plan za mlade i kopije akata koji sadrže informacije o usvajanju i usklađivanju sa Nacionalom strategijom za mlade
* Dokumente o strukturi i sistematizaciji radnih mesta u Kancelariji za mlade, broj angažovanih i osnov angažmana, kao i kopije ugovora sa angažovanim licima;
* Iznose realizovanih budžeta Kancelarije za mlade i Lokalnog akcionog plana za mlade za 2013, 2014, i 2015. godinu
* Sva plaćanja sa budžetskih pozicija Kancelarija za mlade i Lokalnog akcionog plana za mlade za 2013, 2014, i 2015. godinu, sa kopijama izvoda i analitičkih kartica;
* Izveštaj o radu Kancelarije za mlade za 2013, 2014, i 2015. godinu
* Iznos donacija i dotacija sa drugih nivoa vlasti i od strane drugih donatora za realizaciju Lokanog akcionog plana za mlade i rada Kancelarije za mlade za 2013, 2014, i 2015. godinu

Iz analize dobijenih podataka može se zaključiti da:

• Kada je reč o pravnom osnovu, imenovanjima, odlukama o osnivanju Kancelarije za mlade Grada Niša kao i Opštinskim kancelarijama za mlade, postoji različita praksa. Kancelarije su osnovane i kao deo lokalnih parlamenata, pri kabinetu gradonačelnika, aktom o partnerstvu...

Ne postoje sistematizovana radna mesta koordinatora u svim kancelarijama za mlade, niti zvanično postavljene osobe na mesto koordinatora, nisu javno raspisani konkursi za poziciju koordinatora kancelarije za mlade, na osnovu kojih su odabrane osobe koje imaju najviše kompetenci, već su osobe angažovane po ugovoru o privremenim i povremenim radovima. Kada je broj osoba angažovanih u pitanu, praksa je različita u zavisnosti od kancelarija za mlade tako da u gradskog kancelariji rade dve osobe, u opštini Medijana 4 osobe, u opštini Palilula jedna a u Opštini Pantelej je formirano radno telo koga čine 3 osobe. U opštini Niška Banja rade 2 osobe, dok je na opštini Crveni Krst imenovana 1 osoba.

• Kada su strateška dokumenta u pitanju, u Gradu Nišu je kreirana „Strategija za brigu o mladima Grada Niša za period 2015 – 2020. godine“ kao i Lokalni akcioni plan za mlade koji prati realizaciju Strategije. U gradskim Opštinama ne postoje zvanični planovi za mlade, niti usklađivanje dokumenata koji se bave mladima, sa gradskom strategijom niti sa nacionalom strategijom za mlade.

• Kada su iznosi realizovanih budžeta Kancelarije za mlade u sprovođenju aktivnosti iz Lokalnog akcionog plana za mlade za 2013, 2014, i 2015. godinu, najveći deo sredstava je utošen za plate. Kako ne postoje strateška dokumenta za ovaj period, niti akcioni planovi, nije se mogao utvrditi način na osnovu koga su dodeljena sredstva organizacijama i pojedincima za realizaciju aktivnosti. Veoma je bitno da se kreiraju akcioni planovi za mlade i da se u skladu sa njima dalje deluje putem javnih konkursa za dodelu sredstava za unapređenje kvaliteta života mladih. Kada je informisanje o radu u pitanju, većina KZM imaju svoj prostor na gradskom sajtu, kao i na opštinskim sajtovima, ali su nedovoljno informativni i bez izveštaja o radu.

• Analiaza je pokazala da je iznos donacija i dotacija sa drugih nivoa vlasti i od strane drugih donatora za realizaciju aktinvosti rada Kancelarije za mlade za 2013, 2014, i 2015. godinu mogao biti veći, u odnosu na potrebe mladih, ali i kapaciteta samih KZM.

# Zaključci i preporuke

## Kancelarija za mlade:

• je služba lokalne (gradske) uprave;

• kreirana je kroz demokratski, javni i uključujući (konsultativni) proces;

• ima dugoročnu politiku;

• je zasnovana na saglasnosti svih zainteresovanih strana;

• upravlja međusektorskim sprovođenjem strategija za mlade, na nacionalnom i lokalnom nivou;

• je kreirana u dijalogu sa mladima;

• je prilagođena lokalnoj zajednici;

• brine za sve mlade ljude u zajednici.

*Kancelarija za mlade usmerena je na delovanje; ona pokreće sve one koji se bave omladinom da zajednički rade, kako bi ostvarili jedan dugoročan, strateški uticaj na njihovu budućnost.*

## Rad Kancelarija za mlade

U zavisnosti od lokalne situacije, zaposlene u kancelariji za mlade imenuju predstavnici/e vlasti, ali bi trebalo da budu odabrani/e putem raspisivanja javnog konkursa. Srbija je još uvek u procesu formiranja demokratskih institucija i procesa, koji podrazumevaju demokratski transparentan izbor i nije moguće svugde i uvek izabrati koordinatora/ku na osnovu kompetencija ili prethodnog iskustva. Takođe, Odluka o zabrani zapošljavanja u javnom sektoru može predstavljati problem raspisivanja konkursa. Ni to ne bi trebalo da bude veliki problem, pošto jedan od uslova za uspešno funkcionisanje kancelarije jeste da postavljena osoba, kojoj do prestanka važenja Odluke može biti dodeljeno mesto koordinatora, poseduje viziju, razume svrhu i funkciju kancelarija i poseduje razvijenu mrežu kontakata sa relevantim interesnim grupama u lokalnoj zajednici, bez obzira na političko opredeljenje.

Delokrug poslova koji je potrebno da Kancelarija za mlade obavlja je sledeći:

- planiranje, sprovođenje i praćenje razvoja omladinske politike na lokalnom nivou;

- iniciranje i praćenje sprovođenja LAP-a;

- uspostavljanje i održavanje saradnje sa svim relevantnim partnerima, njihovo umrežavanje, komunikacija i međusobna koordinacija;

- informisanje mladih;

- podsticanje aktivizma mladih, komunikacija sa mladima, udruženjima mladih i udruženjima za mlade, i obezbeđivanje učešća mladih u procesima donošenja odluka;

- pružanje podrške inicijativama mladih i udruženjima mladih i za mlade;

- pružanje podrške radu Saveta za mlade i omladinskim klubovima, domovima i centrima, volonterskim i drugim servisima za mlade;

- redovno praćenje potreba mladih analizom trendova stanja i potreba ranjivih grupa mladih i stepena i kvaliteta njihovog uključivanja.

Da bi se obezbedio uspešan rad lokalnih kancelarija za mlade, neophodno je ispunjenje sledeća 4 standarda:

1. dobro upravljanje KZM,

2. aktivno partnerstvo sa akterima omladinske politike,

3. što veće aktivno učešće mladih u lokalnoj omladinskoj politici i

4. inkluzivan koncept rada.

Prema Smernicama za primenu nacionalne strategije za mlade na lokalnom nivou (Standardi rada kancelarije za mlade i kompetencije koordinatora) koordinator/ka kancelarije za mlade trebalo bi da poseduje ili da razvije sledeće opšte kompetencije:

• optimalna koordinacija aktivnosti lokalne KZM:

* koordinator/ka zna i razume ulogu koordinatora/ke i kancelarije za mlade, sprovodi aktivnosti u skladu sa strateškim dokumentima, razume ulogu lokalnih institucija i udruženja i sa njima uspostavlja i održava saradnju, te poznaje rad lokalne samouprave;

• efikasno upravljanje raspoloživim lokalnim resursima:

* koordinator/ka ume da upravlja ljudskim, finansijskim, materijalnim i tehničkim resursima KZM-a;

• poznavanje strateških i zakonskih dokumenata iz oblasti omladinske politike:

* koordinator/ka poznaje, razume i primenjuje u praksi osnovna nacionalna i lokalna dokumenta iz oblasti omladinske politike (NSM, ZOM, LAP);

• pismena i usmena komunikacija i digitalna pismenost:

* koordinator/ka ima razvijene veštine korišćenja IT-a, prezentovanja informacija, analiza i ideja u pisanoj formi, aktivno zna engleski jezik;

• komunikacija i interakcija sa mladima i drugim subjektima omladinske politike:

* uspešno komunicira, razmenjuje informacije i sarađuje sa mladima; poznaje institucije, organizacije i udruženja koji se bave pitanjima mladih u lokalnoj zajednici; aktivno sarađuje sa drugim KZM; održava komunikaciju sa lokalnim medijima;

• rad sa mladima:

* koordinator/ka poseduje znanja i veštine potrebne za drugi nivo kompetencija omladinskog radnika/radnice. Razume potrebe mladih iz osetljivih grupa i uključuje ih u aktivnosti KZM.

## Uloga Kancelarije za mlade

Osim različitih razumevanja uloge KZM, njihovo stvarno delovanje se takođe razlikuje od mesta do mesta. U opštinama u kojima je manja ponuda programa i usluga od strane institucija i gde deluje mali broj OCD, KZM pokušavaju da nadomeste razliku između ponude i potražnje. Stoga kancelarije imaju različit broj i nivo razvijenosti usluga za mlade, uključujući vrstu, kvalitet, kontinuitet i pristup u njihovom pružanju. Kako ne postoji jasan okvir niti strategija razvoja usluga za mlade na lokalnom nivou (bez obzira da li se one pružaju kroz KZM ili ne), kancelarije ih često razvijaju u skladu sa interesovanjima koordinatora ili aktuelnim prioritetima donatora. Informisanje je prepoznato kao najvažnija usluga koju bi KZM trebala da pruži mladima. Međutim, pored pružanja informacija, važno je osnažiti mlade da te informacije iskoriste. Od KZM se očekuje da bude “most” između institucija i mladih korisnika.

Što se tiče kvaliteta usluga koje pružaju KZM, primetna je potreba za unapređenjem kapaciteta, te jasnih procedura za osiguranje kvaliteta.

*Prva i osnovna uloga Kancelarije za mlade jeste da stvori uslove da mladi ostvare svoja prava i zadovolje potrebe za dugoročnom politikom. Svaka dugoročna politika za mlade treba da ima jasnu i na konsenzusu zasnovanu viziju muškaraca i žena koji su potrebni lokalnoj zajednici u budućnosti.*

Mlade osobe, budući građani i buduće građanke, trebalo bi da budu:

• samostalni/e,

• sposobni/e da donose odluke i upravljaju svojim ličnim i društvenim životom kao pojedinci/ ke i kao članovi/ce društva,

• spremni/e da daju podršku,

• sposobni/e da pokažu interes i brigu za druge, da rade sa njima i za njih, da dele njihove brige,

• odgovorni/e,

• sposobni/e da preuzmu odgovornost za svoja dela, ispunjavaju obaveze i završe ono što su preuzeli/e na sebe,

• posvećeni/e,

• sposobni/e da dokažu svoje vrednosti, ubeđenja i/ili ideale i da postupaju u skladu sa njima.

*Svrha Kancelarije za mlade je da pomogne sveukupnom razvoju svakog mladog pojedinca i pojedinke u odgovorne članove svoje lokalne zajednice.*

# Preporuke

KZM koja uspešno radi ispunjava sledeća 4 standarda:

|  |  |
| --- | --- |
| **Standardi** | **Opis standarda** |
| **Dobro upravljanje KZM** | KZM na transparentan način radi na primeni i provođenju omladinskih aktivnosti; postojeći resursi (ljudski, tehnički, materijalni) koriste se na efikasan i odgovoran način, a odluke su utemeljene na utvrđenim potrebama mladih u datoj sredini. |
| **Aktivno partnerstvo subjekata omladinske politike u omladinskim aktivnostima** | KZM imaju formirane strateške saveze sa organizacijama iz privatnog, javnog i neprofitnog sektora, u cilju stvaranja uslova za podršku mladima u organizovanju, društvenom delovanju, razvoju i ostvarivanju potencijala na ličnu i društvenu dobrobit. KZM doprinose promociji omladinskog rada. |
| **Visok stepen učešća mladih u lokalnoj omladinskoj politici** | KZM obezbeđuje podsticajno okruženje i daje aktivnu podršku mladima u realizaciji omladinskih aktivnosti, preduzimanju inicijative i njihovom uključivanju u procese donošenja i sprovođenja odluka koje doprinose ličnom i društvenom razvoju; mladi aktivno učestvuju u svim segmentima omladinske politike na lokalnom nivou (planiranje, sprovođenje ...). |
| **Inkluzivna lokalna omladinska politika** | Obezbeđeno je uvažavanje različitosti svakog pojedinca i prižanje svim mladima, bez obzira na individualne razlike, jednakih mogućnosti za učešće u svim oblastima društvenog života, u skladu sa principima NSM i naželima ZOM-a. |

Kako bi se stvorili uslovi da mladi ostvare svoja prava i zadovolje njihove potrebepotrebno je još i:

* Osigurati koordinaciju i saradnju između svih subjekata koji pružaju usluge za mlade, pogotovo Kancelarije za mlade Grad Niša i opštinskih kancelarija za mlade.
* Obezbediti prostor na teritoriji Grada Niša kao i svih gradskih Opština, u kojima bi se sprovodio rad koordinatora kancelarija za mlade.
* Usluge i aktivnosti za mlade trebalo bi da budu u skladu sa njihovim potrebama i organizovane u periodima koji im odgovaraju.
* Obezbediti kompetencije za omladinski rad kod onih koji rade sa mladima i njihovo kontinuirano unapređenje.
* Unaprediti kapacitete i mehanizme za prikupljanje podataka i praćenje pružanja usluga. Izgradnja kapaciteta trebalo bi da uključi obuke, razmenu sa onima koji sprovode slične aktivnosti u drugim opštinama, kao i mentorsku podršku kroz koju bi se omogućila refleksija na iskustvo i podržao lični razvoj osoba koje pružaju usluge.
* Obezbediti redovne procene kvaliteta usluga u KZM u pravcu kontinuiranog unapređenja i prilagođavanja potrebama mladih.
* Osigurati sistematizaciju Kancelarija za mlade i radnih mesta njenih zaposlenih unutar jedinica lokalne samouprave.
* Omogućiti korišćenje postojećih prostora u lokalnim zajednicama za formiranje omladinskih klubova. Otvoren, dostupan i mladima prijemčiv prostor je preduslov kontinuiranog pružanja usluga za mlade i povećanja aktivnog učešća mladih.
* Potrebno je povećati budžete KZM za sprovođenje aktivnosti i konkurs sa unapređenje kvaliteta života mladih.
* Potrebno je pristupiti izradi lokalnih akcionih planove za mlade, a na osnovu Strategija za brigu o mladima na nacionalnom i gradskom noivou, i po njima kreirati Javne konkurse za finansiranje i sufinansiranje projekata za mlade. Uvođenje budžetske aproprijacije koja ima za cilj finansiranje omladinskih ideja pokazuje da Grad Niš i gradske opštine prepoznaju mlade kao resurs i kao aktivne građane čija je obaveza da unapređuju svoju lokalnu zajednicu. Uvođenjem aproprijacije stvara se održiv sistem unapređenja kvaliteta života mladih a mladi će znati to da prepoznaju i uzvrate kvalitetnim projektim idejama iza kojih stoji njihov grad.
* Potrebno je odvojiti deo na sajtovima grada i opština za prestavljanje rada kancelarija za mlade na kojima će takođe biti i predstavljene sve potrebne informacije mladima, baze organizacija za mlade i omladinskih organizacija, i kao i godišnji izveštaji o radu.

# Literatura

Zakon o mladima Republike Srbije, Ministarstvo omladine i sporta Republike Srbije, 2011

Nacionalna Strategija za mlade Republike Srbije za period 2015. do 2025. godine, Ministarstvo omladine i sporta Republike Srbije, 2015

Akcioni plan za sprovođenje Nacionalne Strategije za mlade za period 2009. do 2014. godine, Ministarstvo omladine i sporta Republike Srbije, 2008

Primena nacionalne strategija za mlade na lokalnom nivou – Standardi rada Kancelarije za mlade i kompetencije koordinatora, Ministarstvo omladine i sporta Republike Srbije i Organizacija za tehničku saradnju SR Nemačke, 2012

Vodič na Ti sa lokalnom kancelarijom i planom za mlade, Grupa „Hajde da...“, 2010

Prikaz praktičnih politika: Usluge za mlade na lokalnom nivou u Srbiji, NAPOR, 2012

U potrazi za održivim modelom Omladinskih klubova u zajednici, Ministarstvo omladine i sporta Republike Srbije, 2014

Praktični priručnik za omladinski rad u zajednici, Centar za omladinski rad, 2010